El III Cross Ciutat de Sagunt es disputa durant el matí del diumenge 14 de gener
11 de gener 2024

![](/media/hfudzfz1/img_4980_c.jpg?width=850&height=566.6666666666666)

L'Ajuntament de Sagunt ha anunciat que el III Cross Ciutat de Sagunt se celebrarà diumenge que ve, 14 de gener, a partir de les 9 hores en el circuit de cross del Poliesportiu Municipal (internuclis).

La Federació d'Atletisme de la Comunitat Valenciana (FACV) i el Club Atletisme Espanyol Morvedre (C.A.E.M.) són els organitzadors de la tercera edició d'esta carrera. També s'ha comptat amb la col·laboració del departament d'Activitat Física, Salut i Esports de l'Ajuntament de Sagunt i els clubs locals d'atletisme i triatló.

L'alcalde de Sagunt, Darío Moreno, ha explicat que és difícil mantindre l'equilibri entre l'esport popular i el professional, però que des de l'Ajuntament sempre s'intenta tindre tots dos vessants presents: «**Gràcies a la Federació Junta Fallera de Sagunt podem obrir un poc eixa bretxa que permet que això no quede estrictament en un esdeveniment d'alt nivell esportiu, sinó que la ciutadania ho veja com un esdeveniment propi a través del qual descobrir esta disciplina**». Darío Moreno també ha destacat la participació de l'atleta olímpica Laura Méndez: «**No tindria per què estar competint en esta mena de proves, però es presta perquè sap que el seu nom és una marca i la seua participació suposa un extra. És un exemple de solidaritat**».

Cal esmentar que en l'acte de presentació de la competició ha participat l'alcalde de Sagunt, Darío Moreno; el regidor d'Activitat Física, Salut i Esports, Javier Timón; i el president de la FACV, Vicente Añó. També ha assitit la regidora de la Corporació Municipal, Maribel Sáez; els delegats d'esports de la Federació Junta Fallera de Sagunt, Alberto Cebrián i Jaime Guillén; l'atleta olímpica Laura Méndez; el president del C.A.E.M., José Ramón Martín; el vicepresident i el membre de la junta directiva del CD Camp de Morvedre, Vicen Abad i Juanan López, respectivament; la presidenta del Club Marató ‘Els Troters’, Itziar Bono; el president del CD Triatló Morvedre, Ximo Catalán; i el vicepresident del CD Atletisme Sagunt, Javier Casino.

El regidor d'Activitat Física Salut i Esports, Javier Timón, ha agraït, igual que l'alcalde, l'assistència de tots els assistents i la col·laboració de les entitats esportives a les quals representen: «**M'agradaria posar de manifest la unió del nostre esport local i eixe ambient de col·laboració. Siga com siga la prova i el club que l'organitze compta immediatament amb la resta dels clubs de la ciutat**». Javier Timón també ha reconegut el suport dels patrocinadors: «**Més enllà de l'ajuda de les institucions, és fonamental el patrocini de les empreses que se sumen a col·laborar en esta prova**».

El president de la FACV, Vicente Añó, ha indicat que este cross: «**Serà el més important que es farà enguany dins del circuit autonòmic».** Així mateix, Añó ha anunciat: **«La participació serà molt forta, tant en qualitat com en quantitat, perquè els clubs es juguen la classificació per a anar al Campionat d'Espanya i, precisament, ací a Sagunt**». També ha puntualitzat que «**el cross de Sagunt està agafant cada vegada més prestigi**».

![](/media/inzccwrd/photo-2024-01-08-22-24-01_c.jpg?width=679.6171171171171&height=850)

El III Cross Ciutat de Sagunt forma part del Circuit Autonòmic de Camp A Través i serà una prova classificatòria per a la selecció valenciana absoluta, sub-20, sub-23, així com per a les categories escolars sub-16 i sub-18. Cal esmentar que la carrera també servirà com a Campionat Autonòmic Absolut per a les seleccions sub-14, sub-16, sub-18, sub-20 i sub-23.

Entre les participants inscrites en el III Cross Ciutat de Sagunt destaca l'esportista olímpica Laura Méndez i l'atleta internacional en camp a través Laura Domene. En l'àmbit local sobreïx Soukaina El Khayami i Abdelmonaim El Khayami, així com María Navarro, Irene Navarro i Pablo Navarro en la categoria sub-20.

Com a novetat, en esta tercera edició se celebrarà una carrera popular fallera de 5.000 metres en la qual la Federació Junta Fallera de Sagunt repartirà premis als tres primers classificats (masculins i femenins), als tres guanyadors per equips i a les tres falles amb més participants. Esta prova fallera serà precedida per una altra carrera popular amb la qual s'iniciarà el III Cross Ciutat de Sagunt i en la qual podrà participar tota la ciutadania.

*   [](http://www.facebook.com/sharer.php?u=https://aytosagunto.es/va/actualitat/el-iii-cross-ciutat-de-sagunt-es-disputa-durant-el-mati-del-diumenge-14-de-gener/ "Facebook")
*   [](http://twitter.com/share?url=https://aytosagunto.es/va/actualitat/el-iii-cross-ciutat-de-sagunt-es-disputa-durant-el-mati-del-diumenge-14-de-gener/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-iii-cross-ciutat-de-sagunt-es-disputa-durant-el-mati-del-diumenge-14-de-gener/ "Linked In")
*   [](mailto:?body=https://aytosagunto.es/va/actualitat/el-iii-cross-ciutat-de-sagunt-es-disputa-durant-el-mati-del-diumenge-14-de-gener/)